《早梅芳 夜怨》
清代·申蕙

窗半开，帘低捲。竹影风摇乱。银蟾微照，不点红灯掩深院。

依稀前度约，游赏新来倦。听铜壶漏水，偏向恨时转。

睡成痴，醒又懒。被冷谁忺恋。枕儿欹著，万绪千端怎消遣。

丝丝愁络纬，字字惊哀雁。乍离魂，被他花雾绾。

作者简介：江苏长洲人，字兰芳。初入宫闱，后为嘉兴沈某妻。书法孙过庭。诗苍老，不作闺阁中语，工词。与归淑芬齐名，所著《缝云阁集》，与归淑芬《云和阁诗》并称《二云阁诗草》。